Monien ruokien käyttöaika on parasta ennen -päivämäärää pidempi. Pakastimessa moni asia säilyy pitkään, mutta kaikille ruoille se ei sovi.

Ilta-Sanomat kertoi perjantaina, että kananmunia voi huoletta popsia jopa neljä kuukautta sen ostopäivästä, kunhan ne on säilytetty asianmukaisella tavalla.

– Kananmuna ei pilaannu, ellei kuori murru tai se saa kosteutta. Muuten kananmuna vain kuivuu, laitilalaisen Munax Oy:n viestintäpäällikkö Lisa Savola kertoo.

Käyttöajan maksimoimiseksi kananmuna tulee säilyttää tasaisessa lämpötilassa esimerkiksi jääkaapissa. Jääkaapin oveen munia ei kuitenkaan kannata laittaa, sillä oven avaaminen liikuttaa munia tarpeettomasti ja lämpötilat saattavat vaihdella.

Marttojen mukaan ainoa pätevä tapa tarkastaa kananmunan kunto on avata se.­

Jos kuitenkin herää epäilys, että kananmuna ei ole enää syöntikelpoinen, sen kunnon voi testata avaamalla. Ilta-Sanomien lukijat kertovat, että myös muita testauskeinoja löytyy.

Nimimerkki make kirjoittaa, että kananmunaa pöydällä pyöräyttäen saa selville sen kunnon. Jos kananmuna pyörii huojuen, se on hyvä. Jos kananmuna taas pyörii kuin hyrrä, se on huono tai keitetty.

Munat-nimimerkki kehottaa laittamaan kananmunan veteen. Jos kananmuna kelluu, se saattaa olla pilalla.

– Kotitaloustunnilla opettaja neuvoi aina rikkomaan kananmunan juomalasiin, ennen kuin se lisätään kulhoon muiden joukkoon. Tämä siltä varalta, että muna on pilaantunut, eikä koko satsi mene piloille, nimimerkki Munamies kertoo.

Marttojen kehittämispäällikkö Kaisa Härmälä kertoo, että ainoa pätevä tapa tarkastaa kananmunan kunto on avata se.

– Jos kananmuna on pilaantunut, niin sen huomaa kyllä heti. Siinä tilanteessa ei voi olla epävarma, onko kananmuna syötävissä vai ei.

Jos epäilee kananmunan olevan pilaantunut ja pelkää siitä tulevaa hajua, neuvoo Härmälä avaamaan sen suljettavan pakastepussin sisällä.

– Pussin saa tarvittaessa nopeasti kiinni, jos kananmuna on pilaantunut. Jos pussin sulkee nopeasti, niin haju ei ehdi levitä.

Pilaantuneita kananmunia ei kovin helpolla löydä. Härmälä sanoo, ettei edes muista, milloin olisi viimeksi itse törmännyt pilaantuneeseen kananmunaan.

Monelle lukijoistakaan ei ole koskaan tullut eteen pilaantunutta kananmunaa. Nimimerkki E toivoo, että joku olisi jo aikaisemmin vahvistanut sen, että parasta ennen -päivillä ei ole aina merkitystä.

– Jos joku olisi aiemmin vahvistanut asian eikä olisi tarvinnut luottaa vain omaan kokemukseen, en olisi hätäpäissäni tehnyt 10 munan munakokkeleita, kun päiväykset menivät viikko aiemmin. Munat ovat herkullisia, mutta melkoinen kolesterolipommi tuollainen munakokkeli.

Joissain elintarvikkeissa viimeinen käyttöpäivä vaikuttaakin olevan paketissa paljon aikaisemmin kuin sen maalaisjärjellä ajatellen pitäisi olla. Nimimerkki Ei mitään vikaa kertoo käyttäneensä kahdeksan vuotta sitten vanhaksi mennyttä spagettia, eikä siinä ollut mitään vialla.

– Hyvää ruokaa menee varmasti hirvittävät määrät roskiin liian aikaisten päivämäärien takia ja kun ei uskalleta itse tutkia onko vielä syötävää. Itse olen syönyt pelottavan pitkälle päiväyksestä menneitä ruokia eikä niissä ole ollut mitään vikaa.

Marttojen Härmälä toteaa, että useat elintarvikkeet eivät viimeisen käyttöpäivän jälkeen ole terveydelle vaarallisia, mutta niiden maku voi muuttua.

– Elintarvikkeiden säilyvyys riippuu paljon siitä, missä ne on säilytetty – onko ne säilytetty viileässä, pimeässä ja suljettuna? Silloin ne säilyvät paremmin kuin avattuna ja lämpimässä.

– Esimerkiksi graham-, ohra- ja tattarijauhojen maku muuttuu ajan myötä. Niistä tulee pistäviä, Härmälä sanoo.

Jauhotkaan eivät vanhetessaankaan ”lakkaa toimimasta”.­

Jauhotkaan eivät vanhetessaan kuitenkaan ”lakkaa toimimasta”. Jauhoja ei kannata käyttää, jos niihin ilmestyy ötököitä, Härmälä muistuttaa.

Härmälä arvelee, että ihmiset heittävät useimmiten pois viimeisen käyttöpäivämäärän ohittaneita mutta yhä käyttökelpoisia maitotuotteita. Esimerkiksi jogurtit, viilit, piimät, kermaviilit ja crème fraichet säilyvät martan mukaan hyvin yli viimeisen käyttöpäivämääränsä.

Avaamattomia maitopakkauksia ei kannata heitellä pois pelkästään päiväyksen perusteella. Maistaminen on paras keino.­

Myös maidon käyttökelpoisuus selviää vasta maistamalla.

– Purkkeja kannattaa availla ja tuotetta haistella ja maistella, jos on epävarma. Avaamattomia pakkauksia ei kannata heitellä pois pelkästään päiväyksen perusteella.

Etenkin vakuumipakatut kalat ja pakkaamattomat lihat kannattaa jättää kuitenkin käyttämättä, jos niiden viimeinen käyttöpäivämäärä on ylittynyt.

Pakkasessa ruoan säilyvyys riippuu enimmäkseen sen rasvapitoisuudesta. Härmälä kertoo, että rasva härskiintyy pakkasessa, jolloin ruoan maku voi muuttua paljonkin.

Pakkasessakaan ruoista ei tule vaarallisia, mutta sielläkin pitkään ollessaan niiden maku ja rakenne muuttuvat.

– Leivonnaiset kuivuvat, sillä niistä haihtuu pakkasessa kosteutta. Kauden marjat säilyvät hyvin kyllä yli vuoden, mutta niissäkin rakenne ja maku muuttuvat marjojen kuivuessa.

– Pakastin ei ole loppusijoituspaikka, Härmälä muistuttaa.

Kauden marjat säilyvät hyvin kyllä pakkasessa yli vuodenkin.­

Härmälä suosittelee, että pakkaseen ei laiteta perunoita, sillä niistä tulee karheita ja jauhomaisia. Myöskään maitovalmisteita ei kannata pakastaa, sillä niiden rakenne muuttuu oleellisesti.

– Esimerkiksi joulun perunalaatikoita varten kannattaa pakastaa tuoreita perunoita ja paistaa ne sitten joulun alla.

– Kerma ei pakastamisen jälkeen vaahtoudu ja se saattaa leikkautua leivonnassa.

Kylmäherkistä yrteistä esimerkiksi basilikaa ei kannata pakastaa, sillä se muuttuu mustaksi pakkasessa. Härmälän mukaan ylijäänyt basilika kannattaa ennemmin kuivata tai tehdä siitä vaikkapa pestoa.